Minn nhar it-Tlieta 1 ta’ Lulju 2014, Liquigas se tnaqqas minn €25 għal €10 id-depożitu rifondibbli fuq ċilindri li jinġarru meta jkun rikjest servizz ġdid. Dan ifisser li persuna jista’ jkollha ċilindru ieħor mingħajr ma tirritorna wieħed vojt. Id-depożitu ta’ €10 għal kull ċilindru hu l-ħlas minimu li jista’ jkun mitlub skont r-regoli tas-suq ta’ LPG. Fi stqarrija Liquigas qalet li għandha l-ħsieb li tippromwovi u tinċentiva l-użu ta’ LPG fiċ-ċilindri b’mod partikolari għal apparat bħalma huma heaters tal-ilma li jaħdmu bil-gass. Liquigas żiedet li l-klijenti huma mħeġġa biex isaqsu speċifikament għall-irċevuta uffiċjali ta’ Liquigas li tidher fir-ritratt mingħand id-distributur tal-gass u ma għandhomx jaċċettaw dokumenti oħra maħruġa mid-distributur innifsu, lanqas l-irċevuta tal-VAT. Il-klijenti għandhom iżommu l-irċevuta ta’ Liquigas biex f’każ li fil-futur jixtiequ jirritornaw iċ-ċilindru lil Liquigas, dawn ikunu intitolati li jiġbru lura l-ammont indikat fuq l-irċevuta. Fl-istqarrija Liquigas qal li d-distributuri huma obbligati skont il-liġi biex joħorġu l-irċevuta uffiċjali tad-depożitu ta’ Liquigas fejn ikun indikat l-ammont preċiż tad-depożitu mħallas mill-klijent lil Liquigas. Il-klijenti li jixtiequ jirritornaw ċilindru se jingħataw il-flus lura skont il-valur indikat fuq l-irċevuta uffiċjali anki f’każ li dan inħareġ b’ammont differenti. Qalet ukoll li skont r-regoli tas-suq ta’ LPG, jingħata lura l-ammont ta’ €5 jekk il-klijent jiddeċidi li jirritorna ċ-ċilindru mingħajr irċevuta.